40. schôdza NR SR - 3.deň - B. popoludní
Dátum: 2025-10-16
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

...bližšie pozrieme na jednotlivé kapitoly, a v jednej z príloh je ich 38, tak len pri 15 kapitolách nájdete pokles financií v porovnaní s minulým rokom. Len pri 15. Pri 23 kapitolách sa rozpočet zvyšuje. A ešte aj pri tých kapitolách, kde vraj teda idú šetriť, premiantom je tu kancelária prezidenta, ktorá ide ušetriť vraj 12 %. Tak vám idem na názornom príklade ukázať, akým spôsobom ide kancelária prezidenta šetriť. Pred dvoma rokmi bol navýšený rozpočet, alebo jej bol navýšený rozpočet zo 7,5 na 11,5 milióna eur. Takmer o 50 %. Dnes si idú uprieť 10 %. To sa naozaj ľahko konsoliduje, keď kancelária prezidenta bola naučená fungovať s rozpočtom dvojnásobne nižším, napríklad v roku 2022. Dnes má kancelária prezidenta dvojnásobný rozpočet aj po konsolidácii, ako to bolo v roku 2002. A o tom, akým spôsobom prezident reprezentuje alebo zachraňuje reputáciu Slovenska, radšej pomlčím. Úspory, keď aj nejaké drobné sú, tak nie sú ani dlhodobé, ani systematické. V zásade ide len o odklad použitia kapitálových výdavkov alebo odklad nákupov. Jednorazové ušetrenie. Žiadne zoštíhľovanie štátu, ako tu bolo pred voľbami alebo po voľbách avizované, že 30 % pokles štátnych zamestnancov si nikto nevšimne. Na budúci rok budeme mať o 4500 zamestnancov vo verejnej správe viac, ako je tomu tento rok. Takže takým spôsobom sa tu ide zoštíhľovať štát. Je to tak. Návrh tohto štátneho rozpočtu je len odrazom žalostného hospodárenia tejto, ale aj predošlých Ficových vlád. Dáta z Eurostatu jasne ukazujú, akým spôsobom sa tu hospodárilo. Aj v časoch, kedy si polovica krajín európskej únie vytvárala prebytky, my sme neboli schopní dosiahnuť ani len vyrovnaný rozpočet. Aj na ten sme siahali v roku 2019 alebo 2020. Aj tak sa tam nechala sekera okolo 1 miliardy eur. Ako jednu z prvých vecí po nástupe tejto štvrtej vlády vládna koalícia zrušila vraj Matovičové atomovky. Zrušením 200 eur na dieťa, zrušením rodičovských dôchodkov a ďalších sociálnych výhod, ktoré sa nemali rušiť, ste sa mali priblížiť vyrovnanému rozpočtu. Tým, že neste nútení vynakladať financie na nepredvídateľné udalosti, na riešenie kríz vojna na Ukrajine, COVID či energetická kríza, ste ušetrili, lebo ste neminuli, ďalšie 100 milióny eur. Milovými krokmi ste sa mali priblížiť vyrovnanému rozpočtu. A 3 vlny konsolidácií za 7,4 miliardy eur ročne, každý rok, nie jednorazovo, to sme tu mali mať prebytok, a dlh nám mal raketovo klesať. A aká je skutočnosť? Máme tretí najrýchlejšie rastúci dlh v EÚ. Tretí najrýchlejšie rastúci dlh. 7,5 miliardy nových peňazí každý rok, ale raketový rast dlhu. To je niečo neuveriteľné. Priemerne zarábajúci Slovák, sa ho to bude týkať 1 400 eur. 7,5 miliardy znamená 1 400 eur, sa každý Slovák týmto, touto konsolidáciou zadlžuje. Od decembra, každý priemerne zarábajúci občan bude pracovať na túto vládu, na túto konsolidáciu. Na ich výdavky., na DPH, zvýšenú transakčnú daň, 900 poplatkov a podobne. Od decembra, milí občania, pracujete len na túto konsolidáciu. A to v prípade, že máte priemernú mzdu. Ak nižšiu, tak pracujete zadarmo už od novembra. A aké sú vyhliadky? Boli tieto obrovské finančné prostriedky vynaložené na rast ekonomiky? Na jej nejaké pozdvihnutie? Presne naopak. Dusíte ekonomiku. Videli ste to už po druhom konsolidačnom balíčku. Jednak ste ani nevybrali toľko financií na daňiach, ako ste si nakreslili, a zároveň ste zažili prudký pád rastu ekonomiky. Blížime sa k nule. A môže tu niekto hovoriť, že exportne ladená ekonomika, že keď si niekto v Nemecku kýchne, tak na Slovensku bude chrípka. Tak v rokoch 2023 kýchali naozaj že všetci, celý svet. A nie metaforicky, ale skutočne. Vtedy sa ekonomika opakovane zastavovala. Opakovane zastavovala. A tie dlhí neboli zďaleka tak vysoké, aké ich robíte vy dnes. A keby ste sa aspoň voči tým zamestnávateľom, vďaka ktorým tu máte financie na kradnutie, ak by ste sa im aspoň nejakým spôsobom ospravedlnili, to je asi veľmi silné slovo, alebo nejakým spôsobom kajali. Ale vy presne naopak. Vy do nich ešte útočíte. Podpredseda vlády svojimi vyjadreniami, to je jedna čistá katastrofa a hanba, akým spôsobom si vláda váži zamestnávateľov. Tí naozaj tvoria hodnoty. A nie vďaka štátnym zákazkám a kontaktom, ale naozaj svojou poctivou prácou. A to, akým spôsobom šlendriánsky narábate s peniazmi, vidno veľmi dobre v zdravotníctve. Aj predseda NKÚ vo svojom stanovisku k rozpočtu povedal, že efektivita vynakladania verejných financií v zdravotníctve je na úrovni roku 1995. Viete, kto vtedy vládol? Vladimír Mečiar. Po 14 rokoch pri moci, máme efektivitu vynakladania verejných financií v zdravotníctve na úrovni Vladimíra Mečiara. Na úrovni roku 1995. To je naozaj niečo strašidelné. Tento rozpočet je vraj rozpočtom stability, zodpovednosti a sociálnej spravodlivosti. Tak vám poviem, akým spôsobom si predstavujú sociálnu spravodlivosť. Dávam to na príklade z oblasti justície. Tak sudcovia, ktorí sú v službe 30, 20, 30 rokov, dostanú jubilejné odmeny vo výške platu, okolo 6000 eur, ale Centrum právnej pomoci, to, na ktoré sa obracajú tí najchudobnejší, aby mali vôbec nejaké právne zastúpenie, aby si mohli ochrániť svoje práva, tak tejto inštitúcii idete znížiť rozpočet takmer o tretinu. To je vaša sociálna spravodlivosť. A samozrejme, dvojnásobné platy členov vlády, to je čerešnička na torte. Zodpovednosť, to súvisí presne s tým ekonomickým rastom. Ekonomický rast stagnuje, všetky peniaze fakticky prejedené. A stabilita tohto rozpočtu spočívala len v tom, že tu táto vláda si necháva stabilitu a nejaký priestor na to, aby mala z čoho kšeftovať. A čerešničkou na torte toho celého sú úvahy o tom, že vláda by si zaslúžila predĺžiť funkčné obdobie. A načo preboha, aby tu zaviedla 4., 5., 6., 10. konsolidačný balíček? Na to si tu má vláda predlžovať funkčné obdobie? To je niečo neskutočné.